**יחידה 23: פרק ה משנה א**

**מתי ניגנו בשמחת בית השואבה**

משנה זו עוסקת בשני נושאים: הראשון - מספר הימים בחג הסוכות בהם ניגנו בכלי נגינה. בשל האיסור לנגן בשבת וביום טוב, ניגנו רק בחלק מימי החג. במשנה מוזכר דווקא החליל כי קולו בולט יותר משאר הכלים. הנושא השני - עצמת המעמד של שמחת בית השואבה.

**משך הוראה מומלץ**: שיעור אחד

נוסח המשנה

**הֶחָלִיל חֲמִשָּׁה**

 **וְשִׁשָּׁה – זֶהוּ הֶחָלִיל שֶׁל בֵּית הַשּׁוֹאֵבָה,
שֶׁאֵינוֹ דוֹחֶה לֹא אֶת הַשַּׁבָּת**

 **וְלֹא אֶת יוֹם טוֹב.
אָמְרוּ:
כָּל מִי שֶׁלֹּא רָאָה שִׂמְחַת בֵּית הַשּׁוֹאֵבָה,
 לֹא רָאָה שִׂמְחָה מִיָּמָיו.**

מבנה

במשנה זו יש חלוקה ברורה לרישא ולסיפא. ברישא יש את הדין האומר כמה ימים מנגנים במקדש. יש להדגיש לתלמידים כי המשפט: "שאינו דוחה לא את השבת ולא את יום טוב" הבא מהווה נימוק לדינים אלו (משימה 1).

הסיפא עוסקת בחוויה הגדולה של מעמד שמחת בית השואבה.

תוכן

**הֶחָלִיל חֲמִשָּׁה וְשִׁשָּׁה**

במשנה נאמר שיש שנים בהן ניגנו במקדש חמישה ימים בלבד, ואילו בשנים אחרות ניגנו שישה ימים. שוני זה נובע מכך שלפעמים שבת חלה ביום טוב הראשון של סוכות, וכך יש שישה ימים בהם מותר לנגן. לעומת זה כאשר שבת חלה בימי חול המועד - נותרו חמישה ימים בלבד בהם מותר לנגן (משימות 2, 3).

**"מי שלא ראה... לא ראה"**

ביטוי זה מופיע בחז"ל כמה פעמים. לדוגמה, חז"ל אומרים דברים דומים גם על יופיו של בית המקדש: "**מי שלא ראה** בית המקדש בבניינו, **לא ראה** בניין מפואר מעולם". ביטוי זה בא לבטא את עוצמת החוויה שהייתה במקדש בשעת שמחת בית השואבה (משימה 5).

מיומנות

1. **זיהוי שני חלקי המשנה (משימה 1)**

ביחידה זו נבקש מהתלמידים לזהות את שני חלקי המשנה (רישא וסיפא), וכן לזהות את הטעם המופיע ברישא של המשנה.

1. **הכרות עם לשון חכמים בשימוש באות ו'**

ביחידה זו יש שוב הזדמנות לעסוק באות ו' אשר משמשת פעמים רבות בלשון חז"ל במקום המילה 'או'. כלומר "חמישה וששה" = חמישה ימים או שישה ימים.

1. **השלמת מילים חסרות (משימה 4)**

במשנה כתוב: "אמרו: מי שלא ראה...". התלמידים מתבקשים להשלים מי אמר דברים אלו.

משמעות

בסיפא של המשנה מופיע הביטוי המפורסם: "מי שלא ראה שמחת בית השואבה – לא ראה שמחה מימיו". ביטוי זה מעצים את חסרונו של בית המקדש עבורנו. הן אנו יודעים מהי שמחה – חתונה, ברית מילה, הכנסת ספר תורה. ובכל זאת אומרים חז"ל שהשמחה שאנחנו מכירים איננה קרובה אפילו לשמחה האדירה שהייתה בעת שמחת בית השואבה.

מטרות

1. הישג **מבנה**: התלמיד יחלק את המשנה לרישא ולסיפא וכן יזהה את הטעם שברישא.
2. הישג **לשון חכמים**: התלמיד יכיר את המושגים 'דוחה', 'שמחת בית השואבה' ו'מי שלא ראה... לא ראה'.
3. הישג **תושב"ע**: התלמיד ידע שגם במקדש אסור לנגן בשבת וביום טוב.
4. הישג **הבנה ופרשנות**: התלמיד יבין מדוע המשנה נוקטת בדוגמה של החליל ככלי נגינה.
5. הישג **תורת חיים**: התלמיד יכיר בחסרונו של בית המקדש. 